Jabuli 57
(Jab 108.1-5)
1Tima kica, ai Lubaŋa, tima kica do,
pien ariŋo ka larre boti.
Abiriŋo ka larre i te tipo bwomi,
nio ka yamo kot ma tyeko dano okato.
2Akok bot Lubaŋa Mamalo Twal,
bot Lubaŋa ma cobo gin ma en oyubo pira.
3Lubaŋa bicwalo mar mere ma pe lokke, kacel ki adane,
en bicwalo ki i polo ci lara;
en biloyo lukworra ma ginyona woko piny-nyi,
dok miyo lewic makogi bene.
4Abuto piny i kin labwor
ma guwor atika ka mwodo dano.
Lakgi bit calo toŋ ki atero,
lebgi bene bit calo pala lucwan.
5Ai Lubaŋa, nyut ditti malo i polo,
dok imi deyoni oryeny i wi lobo ducu!
6Lukworra guciko obwo, gimito maka;
cwinya doŋ ool woko ki can.
Gukwinyo bur i yo ka ma awoto ki iye,
emo gin dok gupoto iye kekengi.
7Cwinya omoko i komi, ai Lubaŋa,
cwinya omoko i komi ma pe lokke!
Abiwero wer kun apaki ki dwan maloŋo!
8In tipona, co woko!
Wun naŋa ki opuk bene wuco woko!
An bene abicoyo rupiny miyo ceŋ tuc!
9Abimiyo pwoc boti i kin lwak me rok ducu, ai Rwot;
abiwero wer me paki i kin lurok.
10Mar meri ma pe lokke dit, o wa i polo,
dok ada meri bene dit, o wa i pol.
11Ai Lubaŋa, nyut ditti malo i polo,
dok imi deyoni oryeny i wi lobo ducu!